Α.Π.Ο. Αττικός

Ο **Αθλητικός Ποδοσφαιρικός Όμιλος «Αττικός»**, συντμημένα **Α.Π.Ο. Αττικός**, γνωστός και ως ***«Αττικός Κολωνού»*** είναι μια από τις ιστορικότερες ομάδες της Αθήνας. Ιδρύθηκε το 1919 στη συνοικία του Κολωνού και αποτελεί από τα πρώτα επίσημα αναγνωρισμένα ποδοσφαιρικά σωματεία της Ελλάδας, έχοντας αύξοντα αριθμό μητρώου 13 στην ΕΠΟ. Έχει χρώματα πράσινο και λευκό και έμβλημα την μαργαρίτα. Αγωνίζεται στα πρωταθλήματα της ΕΠΣ Αθηνών και ως έδρα χρησιμοποιεί το γήπεδο της Ακαδημίας Πλάτωνος. Από την αγωνιστική περίοδο 2024-25, αγωνίζεται στο πρωτάθλημα της Α΄ Κατηγορίας Ε.Π.Σ. Αθηνών.

Έχει παρουσία στις εθνικές κατηγορίες και συγκεκριμένα από 1 συμμετοχή στην Γ΄ Εθνική και στην Δ΄ Εθνική.

## Ιστορικά στοιχεία
Ιδρύθηκε το 1919 με την ονομασία «**Λένορμαν**». Το 1925 η ποδοσφαιρική ομάδα Λένορμαν, έπειτα από Γενική Συνέλευση των μελών της, μετονομάστηκε σε «**Αττικός**». Ο Αττικός έχει παρουσία ήδη από τα πρώτα πρωταθλήματα της ΕΠΣΑ, ενώ αποτέλεσε από τα πρώτα επίσημα αναγνωρισμένα ποδοσφαιρικά σωματεία από την ΕΠΟ με αύξοντα αριθμό μητρώου 13.

Αναφέρεται η συμμετοχή του στο 2ο πρωτάθλημα της ΕΠΣΑ τη σεζόν 1924-25 ως «Λένορμαν», στο οποίο τερμάτισε 4ος στον Α΄ όμιλο με αντιπάλους τους Ατρόμητο Αθηνών, Αρμενική Ένωση, Αθηναϊκό και Αίαντα Αθηνών. Τη σεζόν 1925-26, ο Αττικός πλέον, ήταν μεταξύ των 7 συνολικά ομάδων που συγκρότησαν τον ενιαίο όμιλο του πρωταθλήματος, τερματίζοντας τελευταίος με αντιπάλους τους Παναθηναϊκό, Απόλλωνα, ΑΕΚ, Ατρόμητο, Αρμενική και Αθηναϊκό. Κατόπιν αγωνίστηκε στο πρωτάθλημα της Β΄ ΕΠΣΑ και το 1931-32 αναδείχθηκε πρωταθλητής και κέρδισε την επάνοδο στην Α΄ κατηγορία. Επέστρεψε στην Α΄ ΕΠΣΑ από τη σεζόν 1932-33, ενώ τερμάτισε 4ος την περίοδο 1933-34, με αντιπάλους τους Παναθηναϊκό, Απόλλωνα, ΑΕΚ, Π.Σ. Γουδί και Ατρόμητο. Την περίοδο 1935-36 υποβιβάστηκε από την Α΄ ΕΠΣΑ έπειτα από αγώνες διαβάθμισης. Μέχρι την περίοδο 1940-1941 όπου λόγω πολέμου το πρωτάθλημα διεκόπη, αγωνίζονταν στην Β’ Κατηγορία. Την σεζόν 1952-53  κατέκτησε την 3η θέση στο πρωτάθλημα (47β. 42-15 τερ. 20 ομάδες) και μέσω αγώνων μπαράζ ανέβηκε στην Α’ Κατηγορία όπου παρέμεινε μέχρι το 1957-58. Εκείνη την σεζόν υποβιβάστηκε στην Β’ Κατηγορία ύστερα από αγώνα μπαράζ με τον Ποσειδωνα Γλυφαδας 0-0, 5-1 σκορ.

Την αμέσως επόμενη χρονιά 1958-59 κατέκτησε την 1η θέση (44β. 29-15τερ.) και αναδείχθηκε Πρωταθλητής της Β’ κατηγορίας με συνέπεια την άνοδο στην Α’ κατηγορία όπου παρέμεινε εκεί για 5 χρόνια. Εκείνη την εποχή η Α’ Κατηγορία ήταν χωρισμένη σε Α1 και Α2. Την σεζόν 1963-64 ανακηρύσσεται Πρωταθλητής και κερδίζει την Άνοδο στην Α’ κατηγορία αφού την σεζόν 1961-62 είχε καταλάβει  την 4η θέση και είχε προαχθεί στην Α1.

Τη σεζόν 1964-65 επανεμφανίζεται στην Α΄ ΕΠΣΑ τερματιζοντας στην 6η θέση με 42β. και την επόμενη χρονιά, 1965-66, αναδείχθηκε πρωταθλητής με 71β. 52-27τερ. και για πρώτη φορά στην ιστορία του και κέρδισε την άνοδο στην Γ΄ Εθνική κατηγορία. Στο πρωτάθλημα της Γ’ Εθνικής Κατηγορίας το 1966-67 τερμάτισε στην 3η θέση (όπου θα ανέβαινε Β’ ΕΘΝΙΚΗ)  σε σύνολο 10 ομάδων με 43β. 43-16τερ. Συμμετείχε στον Α’ όμιλο (Αθήνα, Ανατολική Στερεά, Χίος) ΟΜΑΔΕΣ:  Αθηναϊκός, Αττικός, Προίτος Τίρυνθας Αργολίδας, Άρης-Ατρόμητος Τριπόλεως. Μετά τον υποβιβασμό που επέβαλε η δικτατορία της 21ης Απριλίου σε όλες της ομάδες η ομάδα επέστρεψε στη Α κατηγορία την χρόνια 1967-68 και διεκδίκησε την παραμονή σε αγώνες μπαράζ όπου κ τερμάτισε πρώτος μεταξύ των ομάδων: 1) Αττικός 2) Ολυμπιακός Αιγάλεω 3) Χαραυγιακός, ενώ και την επόμενη σεζόν 1968-69 παρέμεινε στην Α’ κατηγορία σε αγώνα μπαράζ με την ομάδα του Άρη Πετρουπολης όπου επικράτησε με σκορ 4-2. Την επόμενη σεζόν όμως (1969-70) δεν μπόρεσε να αποφύγει τον υποβιβασμό τερματίζοντας στην τελευταία θέση. Αξίζει να σημειωθεί ότι αν και τελευταίος ολοκλήρωσε το πρωτάθλημα έχοντας συγκεντρώσει 50β. ενώ ο Ολυμπιακός Λιοσίων που τερμάτισε 6ος είχε 59β.!!!

Στην Β’ κατηγορία παρέμεινε για 7 χρόνια ώσπου την σεζόν 1976-77 πανηγύρισε την άνοδο στην Α‘ κατηγορία κατακτώντας την 2η θέση του Γ ομίλου της Β’ Αθηνών. Οι 5 πρώτες ομάδες ήταν: 1) ΓΣ ΠΑΤΗΣΙΩΝ 53β. 2) ΑΤΤΙΚΟΣ 50β. 3) ΑΘΗΝΑΙΚΟΣ 45β. 4) ΑΟ ΝΕΑΠΟΛΗ Ν.ΙΩΝΙΑΣ 42β. 5) ΑΕ ΕΛΕΥΘΕΡΟΥΠΟΛΗΣ 41β.  Αξίζει να σημειωθεί ότι την σεζόν 1973-74 ήταν το τελευταίο πρωτάθλημα που διεξήχθη κατά την περίοδο της δικτατορίας. Με την πτώση της χούντας, στις 23 Ιουλίου 1974, άρχισε η διαδικασία επανίδρυσης πολλών από τις ομάδες που είχαν με τη βία διαλυθεί ή εξαναγκαστεί σε συγχώνευση, οι οποίες διεκδικούσαν την ένταξή τους στην κατηγορία που αγωνίζονταν το 1967. Χρειάστηκαν περίπου δυο σεζόν για να ομαλοποιηθεί η κατάσταση στα πρωταθλήματα.

Την σεζόν 1977-78  η δημιουργία της μόνιμης Εθνικής Ερασιτεχνικής κατηγορίας ως τρίτη τη τάξει κατηγορία από τη σεζόν αυτή, υποβίβασε το κάποτε πανίσχυρο αθηναϊκό πρωτάθλημα στο τέταρτο επίπεδο μετά τις τρεις εθνικές κατηγορίες και το αποδυνάμωσε κι άλλο, αφού εκτός από τις ομάδες Α΄ και Β΄ Εθνικής έξι ακόμα αθηναϊκές ομάδες εντάχθηκαν στη νέα κατηγορία.

Το επόμενο πρωτάθλημα της ομάδας ήταν την περίοδο 1987-88 όπου τερματίζοντας στην πρώτη θέση πήρε την άνοδο για την Α’ Αθήνας μέχρι και τη σεζόν 1992-93 που αναδείχθηκε εκ νέου πρωταθλητής ΕΠΣΑ και κέρδισε την άνοδο στην Δ΄ Εθνική κατηγορία. Τα Αθηναϊκά τοπικά πρωταθλήματα Αθηνών της αγωνιστικής περιόδου 1992-93 διεξήχθησαν σε τρεις ομίλους (των 16 ομάδων έκαστος) για την πρώτη κατηγορία, τέσσερις ομίλους (των 18 ομάδων) στη δεύτερη και τέσσερις ομίλους (των 16-17 ομάδων) στην τρίτη κατηγορία. Συνολικά, στη διοργάνωση έλαβαν μέρος 186 σωματεία (48 στην Α΄, 72 στη Β΄ και 66 στη Γ΄Αθηνών).

Το πρωτάθλημα της Α΄ ΕΠΣΑ κατέκτησαν ο Αττικός Κολωνού στον Α΄ όμιλο, ο Α.Ο. Πεύκης στο Β΄όμιλο και ο Α.Ο. Περιστερίου στον Γ΄ και δυσκολότερο όμιλο, με την Μαρκό να χάνει και πάλι την πρωτιά "στο νήμα". Υπερπρωταθλητής αναδείχθηκε ο **Αττικός**, έπειτα από αγώνες μπαράζ μεταξύ των τριών πρωταθλητών ομίλων. Και οι τρεις πρωταθλητές κέρδισαν την άνοδο στη Δ΄Εθνική.

Το πρωτάθλημα της **Δ΄ Εθνικής ποδοσφαίρου 1993-94** όπου συμμετείχε η ομάδα του Αττικού στον 3ο Όμιλο, διοργανώθηκε με τη συμμετοχή 215 ομάδων, οι οποίες χωρίστηκαν σε 12 διαφορετικούς ομίλους. Ο πρωταθλητής του κάθε ομίλου εξασφάλισε την άνοδό του στη Γ' Εθνική ενώ οι ομάδες από την 9η θέση και κάτω υποβιβάστηκαν στα Τοπικά Πρωταθλήματα.

3ος Όμιλος

### Νεότερα χρόνια
Το επόμενο πρωτάθλημα για την ομάδα του Αττικού ήταν στις αρχές του 20ου αιώνα και συγκεκριμένα την περίοδο 2000-01 (Β’ Ε Π.Σ. Αθηνών) με προπονητή τον Σπύρο Παπακανέλλο όπου κέρδισε την άνοδο στην Α’ Κατηγορία. Η ομάδα του Αττικού την περίοδο εκείνη είχε έδρα το γήπεδο του  Μαζαράκη στο Περιστέρι, το οποίο σήμερα έχει μετατραπεί σε προπονητικό κέντρο του Ατρόμητου Αθηνών. Οι παίκτες που απάρτιζαν την ομάδα την περίοδο εκείνη ήταν: Παπαδημητριου, Ντεληπαναγιωτης, Μπουντακοπουλος, Χρυσόπουλος, Στασινόπουλος, Τσικρικος, Αγαλιανός Αλεξ., Αγαλιανός Αν., Γεωργοπούλος Αν., Καρακατσανης, Τσατσαρώνης, Πανογιωργος, Ταμπάσης, Δημοπουλος, Κούτσης, Καραγεωργίου, Χαραλαμπόπουλος, Γραμματικοπουλος, Αναστασοπουλος, Μισαηλιδης, Τσατσουλης, Παναγοπουλος.

Την περίοδο 2001-02 σε μπαράζ παραμονής στο γήπεδο των Βριλησσίων κέρδισε τον Σαρωνικό Αναβύσσου με σκορ 2-1 και παρέμεινε στην Α’ Αθηνών όπου παρέμεινε για μερικές ακόμη χρονιές. Την περίοδο 2008-09 κατέκτησε την Άνοδο στην Α’ Κατηγορία μετά από αγώνα μπαράζ στο γήπεδο Ακ. Πλάτωνος με αντίπαλο την Διάνα Ηλιούπολης (2-2 σκορ) με προπονητή τον Τάκη Χριστόπουλο επιστρέφοντας στην μεγάλη κατηγορία την Αθήνας.

Το 2012-13 υποβιβάστηκε στη Β' ΕΠΣΑ και το 2014-15 τερμάτισε στη 2η θέση του Β' ομίλου και έπειτα από μπαράζ με τον Α.Σ. Πετράλωνα  στο κατάμεστο, από φιλάθλους, γήπεδο του Ηφαίστου κέρδισε ως δευτεραθλητής την επάνοδο στην Α' ΕΠΣΑ. Το 2015-16 τερμάτισε στην 15η θέση και υποβιβάστηκε ξανά στη Β' ΕΠΣΑ. Το 2017-18 τερμάτισε τελευταίος στην 16η θέση και υποβιβάστηκε στην Γ΄ ΕΠΣΑ, όπου αγωνίστηκε μέχρι την αγωνιστική περίοδο 2021-2022 όταν και κατέκτησε το πρωτάθλημα. 

Την σεζόν 2023-2024 , την δεύτερη συνεχόμενη στην Β ΕΠΣΑ , κατέκτησε την 1η θέση στον 3ο όμιλο με 1 βαθμό διαφορά από τον 2ο Διαγόρα Αιγάλεω και το 3ο Καματερό και επέστρεψε μετά από 9 χρόνια στην Α Κατηγορία της Ε.Π.Σ. Αθηνών. 

Την αγωνιστική περίοδο 2024-2025 τερμάτισε στην 10η θέση και ανανέωσε την παρουσία του στην κατηγορία. 

**Παρουσία στο Κύπελλο Ελλάδας**

Έχει φτάσει δύο φορές στη φάση των 32 του Κυπέλλου Ελλάδος, τη δεκαετία του '60: στην διοργάνωση του 1964 αποκλείστηκε από το Αιγάλεω, χάνοντας 2-1 εκτός έδρας και στην διοργάνωση του 1967 αποκλείστηκε από τον Φωστήρα, χάνοντας 3-2 εκτός έδρας.

### Στις εθνικές κατηγορίες

Το 1966-67 μετείχε ως πρωταθλητής ΕΠΣΑ στο πρωτάθλημα Γ΄ Εθνικής (Α΄ όμιλος), όπου τερμάτισε στην 3η θέση με 43 βαθμούς και 43-16 τέρματα. Έπειτα από την αναδιάρθρωση των κατηγοριών και τις αναγκαστικές συγχωνεύσεις ομάδων, που επέβαλε η δικτατορία το καλοκαίρι του 1967, οι τέσσερις όμιλοι της Γ΄ Εθνικής διαλύθηκαν και η κατηγορία καταργήθηκε, με αποτέλεσμα η ομάδα να βρεθεί την σεζόν 1967-68 ξανά στην Α΄ κατηγορία της ΕΠΣΑ.

Το 1993-94 μετείχε ως πρωταθλητής ΕΠΣΑ στο πρωτάθλημα Δ΄ Εθνικής (3ος όμιλος), όπου τερμάτισε τελευταίος στην 18η θέση και υποβιβάστηκε. Έκτοτε μέχρι και σήμερα, αγωνίζεται μόνιμα στις διοργανώσεις της ΕΠΣΑ.

### Παρουσία ανά έτος

## Τίτλοι-Διακρίσεις

*2 Πρωταθλήματα Ε.Π.Σ. Αθηνών: 1965-66, 1992-93

## Γνωστοί ποδοσφαιριστές
*Τάκης Λεμονής

## Γνωστοί προπονητές
*Χρήστος Πολύζος

## Εξωτερικοί σύνδεσμοι
* Ο Αττικός στο σάιτ της ΕΠΣ Αθηνών
* Ο  Αττικός στο πρωτάθλημα 1925-26, Ο Αττικός στο πρωτάθλημα 1933-34
* Ιστορικό μπλογκ για το αθηναϊκό ποδόσφαιρο

## Παραπομπές


## Δείτε επίσης

* Κατάλογος ποδοσφαιρικών ομάδων Αττικής

Κατηγορία:Αθλητικοί σύλλογοι Αθήνας
Κατηγορία:Ιδρύσεις αθλητικών συλλόγων το 1919
Κατηγορία:Ποδοσφαιρικές ομάδες Ελλάδας